Rørende søskenkjærlighet
Drama 

Sverige 2015 

Regi: 
Sanna Lenken Manus: 
Sanna Lenken 

Skuespillere: Rebecka Josephson, Amy Deasismont, Annika Hallin, Henrik Norlén, Maxim Mehmet, Ellen Lindblom 

Aldersgrense: 9 år 

Egnethet: 
Ungdom/voksen 

«Min lille søster» handler om forholdet mellom lillesøster Stella og storesøster Katja. 
I starten ser Stella på sin storesøster med stjerner i øynene, og alt hun gjør er perfekt. 
Men hennes perfekte ytre er derimot en løgn, for på innsiden sliter hun med å takle presset. 

Katja er nemlig en kommende kunstløpstjerne og trener ekstremt mye. 
I tillegg må hun passe skolearbeidet. 
Siden Stella studerer alt Katja gjør med stor iver, er hun den første som skjønner at noe er galt. 

Katja har utviklet alvorlige spiseforstyrrelser, og Stella må gjøre alt hun kan for å redde søsteren. 
I tillegg er hun forelsket i Katjas kunstløptrener som er 35 år gammel, så livet er ganske så komplisert. 

Selv om historien omhandler et ganske velkjent tema som er formidlet på mange ulike måter tidligere, fortelles det likevel med en ny vri og med dybde, varme og masse humor. 
Skuespillerne er nydelige, spesielt 11 år gamle Rebecka Josephson i rollen som Stella. 
Amy Deasismont (bedre kjent som artisten Amy Diamond) gjør også en fabelaktig jobb med å formidle vanskelige tenåringsfølelser i rollen som Katja. 

Filmen er Sanna Lenkens debutfilm, og har fått en rekke utmerkelser på festivaler verden over, blant annet publikumsprisen i Gøteborg og Krystallbjørnen i Berlin. 

Filmen er både rørende og underholdende, og alle skulle hatt ei lillesøster som Stella. 
